### NN 157/2023 (28.12.2023.), Odluka o porezima Općine Barban

Općina Barban

2429

Na temelju članka 20. i članka 42. stavka 1. Zakona o lokalnim porezima (»Narodne novine« broj 115/16, 101/17, 114/22, 114/23.) i članka 24. Statuta Općine Barban (»Službene novine Općine Barban« broj 22/13,12/18,60/21 i 4/22), Općinsko vijeće Općine Barban na sjednici održanoj 14. prosinca 2023. godine, donijelo je

ODLUKU

O POREZIMA OPĆINE BARBAN

I. OPĆE ODREDBE

Članak 1.

Ovom se Odlukom propisuju vrste poreza koje pripadaju Općini Barban visina stope poreza na potrošnju, visina poreza na kuće za odmor, predmet oporezivanja porezom na korištenje javnih površina, kao i visina, način i uvjeti plaćanja poreza na korištenje javnih površina te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

II. VRSTE POREZA

Članak 2.

Općinski porezi Općine Barban jesu:

1. porez na potrošnju,

2. porez na kuće za odmor,

3. porez na korištenje javnih površina.

III. POREZ NA POTROŠNJU

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Barban.

Porez na potrošnji plaća se po stopi od 3 %.

Obveznik poreza na potrošnju je svaka pravna i fizička osoba koja pruža ugostiteljske usluge, a koji imaju sjedište na području Općine Barban.

Osnovica poreza na potrošnju iz stavka 3. ove Odluke je prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

IV. POREZ NA KUĆE ZA ODMOR

Članak 4.

Porez na kuće za odmor plaća se u iznosu od 2,00 eura /m2 korisne površine kuće za odmor u korist Proračuna Općine Barban.

Porez na kuće za odmor plaćaju sve fizičke i pravne osobe koje su vlasnici kuća za odmor, a koje se nalaze na području Općine Barban.

V. POREZ NA KORIŠTENJE JAVNIH POVRŠINA

Članak 5.

Javna površina je svaka površina javne namjene čije je korištenje namijenjeno svima i pod jednakim uvjetima, a sadržaj pojma javne površine, u smislu ove Odluke, određen je Odlukom kojom se uređuju uvjeti i način korištenja javnih površina i postavljanju predmeta na javnim površinama, pročeljima zgrada i ogradnim zidovima ulica.

Članak 6.

Porez na korištenje javnih površina plaća se po stopi od 10 % na iznos ugovorene naknade koja se plaća za korištenje javnih površina, sukladno posebnoj Odluci Općine Barban.

Članak 7.

Porez na korištenje javnih površina plaća se u roku od 15 dana od dostave rješenja o utvrđivanju tog poreza kojeg donosi nadležno upravno tijelo Općine Barban odnosno, ukoliko se plaćanje naknade za uporabu odnosno korištenje javnih površina vrši u obrocima, porez se plaća u istim rokovima u kojima dospijeva za plaćanje naknada za uporabu odnosno korištenje javnih površina.

Članak 8.

Od plaćanja poreza na korištenje javnih površina izuzimaju se aktivnosti za humanitarnu, kulturnu, sportsku, prosvjetno-edukativnu djelatnost i zdravstvene usluge te ostale manifestacije koje su u interesu promocije Općine Barban.

VI. ZAJEDNIČKE ODREDBE

Članak 8.

Porezno tijelo nadležno za poslove utvrđivanja, evidentiranja, nadzora, naplatu i ovrhu radi naplate lokalnih poreza propisanih člankom 2., točka 1. i 2. za Općinu Barban obavlja Istarska županija putem svog nadležnog upravnog tijela, a za točku 3. je nadležno upravno tijelo Općine Barban.

Članak 9.

Istarskoj županiji za obavljanje poslova iz članka 8. pripada naknada u iznosu 5 % od ukupno naplaćenih prihoda.

Istarska županija je dužna do 15. u mjesecu za prethodni mjesec Općini Barban dostaviti izvješća o utvrđenim i naplaćenim porezima.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknada koja pripada Istarskoj županiji u iznosu od 5 % od ukupno naplaćenih prihoda, obračuna i uplati u Proračun Istarske županije i to do zadnjeg dana u mjesecu za protekli mjesec.

VII. PRIJELAZNE I ZAVRŠNE ODREDE

Članak 10.

Postupci utvrđivanja poreza započeti po odredbama Odluke o lokalnim porezima Općine Barban (»Službene novine Općine Barban« broj 2/17 i »Narodne novine« broj 100/2017) i Odluci o izmjenama i dopunama Odluke o porezima Općine Barban (»Službene novine Općine Barban« broj 8/17, i »Narodne novine« broj 3/2018), koji nisu dovršeni do stupanja na snagu ove Odluke, dovršit će se prema odredbama Odluke o lokalnim porezima Općine Barban (»Službene novine Općine Barban« broj 2/17 i »Narodne novine« broj 100/2017) i Odluci o izmjenama i dopunama Odluke o porezima Općine Barban (»Službene novine Općine Barban« broj 8/17, i »Narodne novine« broj 3/2018).

Članak 11.

Danom primjene ove Odluke stavlja se izvan snage Odluka o lokalnim porezima Općine Barban (»Službene novine Općine Barban« broj 2/17 i »Narodne novine« broj 100/17) i Odluka o izmjenama i dopunama Odluke o porezima Općine Barban (»Službene novine Općine Barban« broj 8/17 i »Narodne novine« broj 3/2018).

Članak 12.

Ova Odluka objavit će se u »Službenim novinama Općine Barban«, a stupa na snagu 1. siječnja 2024. godine.

Klasa: 410-01/23-01/11
 Urbroj: 2163-12-02/01-23-1
 Barban, 14. prosinca 2023.

OPĆINSKO VIJEĆE OPĆINE BARBAN

Predsjednik
 Andi Kalčić, v. r.